夔州歌簡晁子西
作者：王從道
朝代：宋

paragraphs: 白帝夔州萬古城，全蜀東門下相控。
瞿唐灧澦勢嶄絕，赤甲白鹽光澒洞。
峽雨關雲朝莫征，煙葉水花洲渚共。
少陵冥寞減光輝，山川草木今誰諷。
明知風物待組織，可笑可笑浪嘲弄。
逸亭野老泛舟來，迥立蒼茫遊覽縱。
旋提燕拂呵物象，試吐清音激鸞鳳。
江頭一見晁廣文，客裏倡酬無乃奉。
天生之子映昭代，與我突出萬人衆。
古來道合事襟期，有作正須行雅頌。
下瞰一隅會萬景，豈無江靈爲供送。
請君作詩如畫圖，收拾形容未宜空。